**VERONIKA VESEL POTOČNIK - Skrito za zidovi**

Veronika Vesel Potočnik se tokrat predstavlja s tretjo samostojno razstavo v sklopu Likovnega društva Kranj. Do zdaj smo imeli vpogled v njene velike formate, navezujoče se na ilustracije pod skupnim naslovom "Tisto kar je v nas", nato nas je popeljala v svet sestavljank in manjših formatov z naslovom "Izpraznjeni svetovi". V ciklu del "Skrito za zidovi" pa nadaljuje z izhodišči predhodnega cikla s tem, da začne izrazito posegati še po slikicah malih formatov, nastopajočih tako v samostojni vlogi kot tudi v sklopu del večje, v sebi zaključene kompozicijske ureditve.

Skupno točko med cikloma najdemo v delu Zeppelin. To bi lahko predstavljalo tako imenovano povezavo med enim in drugim svetom. Med črno-belo in barvno sliko, med tisto mrtvo že poznano odtujeno podobo industrializiranega prostranega mesta in omejenim ekosistemom, med močjo in nemočnostjo, med vlogo velikega človeka in malo naravo ter z njo povezujočo živalsko kot tudi rastlinsko oazo, ki postaja kot fatamorgana izropanega urbanega prostora, podvrženega neskončni, uničujoči nadlogi, prihajajoči izpod rok samega človeka in njegove pohlepnosti. Zeppelin je kot simbol letečega preseljujočega sveta, a hkrati kaže na inteligentno raziskovano naravo človeka ter njegovo vedoželjnost, s katero lahko doseže skoraj vse, kar mu dopušča znanost, ki postaja neustavljiva priložnost, s katero človek želi nadvladati vse, kar ga obdaja. Prihaja do izrazitega kontrasta, ki ga do tedaj v njenih delih nismo bili vajeni. Dvojnost je zavita tako v simbolično barvno konotacijo kot tudi samo predstavitev del. Če nas na eni strani spremlja moderni svet brez omejenosti na papirju, s trenutno zaokroženo celoto, je belina okoli tista, ki dopušča nadaljnji razvoj samega prostora, medtem ko na drugi strani narava postaja zaključena celota, ujeta v svoj fizični okvir in s tem prepreči nadaljnje razpredanje zgodbe, kar je v končni fazi tudi namen celotnega cikla.

Veronika Vesel Potočnik želi pokazati nesmiselnost sveta v katerem živimo. Idejna zasnova iz katere izhaja, se podreja vprašanju, vlogi in namenu uničevalne moči človeka ter njegove želje po ponovni vzpostavitvi nečesa, kar je v osnovi že bilo, a je zaradi njegove pohlepnosti in želje po izražanju moči izpuhtelo. Zdaj poskuša najti kompromis, v katerem bo vzpostavil nov ekosistem, kamor bo nato lahko premaknil živalski svet – na točno določeno mesto, kjer si ga želi. Poseg v prostor z izsekavanjem gozdov, vsa industrija kot tudi onesnaževanje, nastaja kot oslepljena ideja brez sprejemanja posledic, ki bodo temu sledile. Zavestna odločitev človeka in njegovo ignorantsko okupatorsko obnašanje se odraža v sami slogi življenja z danimi okoljskimi možnostmi. Ta postaja nepomembna vrednota.

Na eni strni, imamo črno-belo sestavljenko, ki definira urbani arhitekturni ustroj kot produkt človeških rok. Slika je členjena iz številnih manjših detajlnih risbic. Zaokrožena kompozicija pa razkriva Zeppelin in neke vrste skrivnostno podobo, z naslovom "Machine". Obe deli prikazujeta v posameznih sličicah prefinjene izseke. V njih se prepletajo tako arhitekturni elementi z okni, loki, dimniki ter raznimi povezovalnimi elementi, kot so brvi, mostovi, arkade, linije in trakovi. Prisoten je tudi element kolesja. Sicer ne moremo govoriti o natančno dodelani ali izpiljeni podobi, kar tudi ni namen same zgodbe. Vse kar nariše je omejeno na lahkotno shematizirano, a vendar ostro podobo, ki reže v oči zaradi izrazitega poudarka na črno-beli in sivinsko lavirani izpeljavi dela. Z uporabo zgoščevanja in redčenja posameznih elementov, kot tudi spreminjanja njihove velikosti, položaja in smeri ter tonsko igro razblini vtis ploskovitosti ter omogoči vstop v globlje dimenzije prostorsko osmišljene zgodbe. Pri obeh delih lahko zasledimo tudi rdečo ali oker barvo v manjših količinah kot poslednji utrip življenja, kjer mesto še uživa v ugodju malih ekosistemov. Tako nastajajo hladna mesta, v katerih dimenzije presegajo zmožnosti prostorskih danosti in celota posreduje občutek skupaj stisnjene gmote, zavite v dimne zavese onesnaženega toplogrednega plina.

Na drugi stani je podoba narave, zabeležena skozi barvno izpeljavo, a vendar deljena na dva sloga. V enem prepoznamo naravo, ki je še del mestnega sistema, a je navkljub posameznim elementom arhitekture le-ta barvno izpostavljena in žari v svoji barvni paleti. Dela so svetlejša. Sama tehnika je impresionistično navdihnjena, v njej se prepletajo kratke in debele poteze, hkrati pa celoto prežema moč sonca, medtem ko v drugem sklopu kaže izrazito ujetost prostora v okvirju, ki dela omejuje. Slike postajajo temnejše, površje nadvlada širši izbor zelenih tonov kot bi želela pokazati še na tisti ostanek narave, kamor roka človeka še ni segla. Tisti delček nedotaknjenega sveta, skritega globoko v notranjosti, kjer je botanika še pristna in zgoščena, v vsej svoji raznolikosti in številčnosti. Tu so rastline opisno in jasneje opredeljene, da nas spominjajo na stare herbarije in njihovo magično moč, skozi katero spoznavamo lepote naše narave, ki je prepogosto zapostavljena.

Kontrastna točka med živo in neživo naravo postane opomin in kritična misel, s katero želi opozoriti na odgovornejše ravnanje in obnašanje posameznikov do svojega okolja, hkrati pa izrazi željo po razumnem koriščenju prostorske ureditve, ki naj ohranja in sprejema to, za kar je narava že sama poskrbela.

Melita Ažman, univ. dipl. um. zgod.